钦定古今图书集成/明伦汇编/官常典/第319卷 > 上古
## 钦定古今图书集成/明伦汇编/官常典/第319卷 > 上古

### 太昊伏羲氏始立夏官

按《外纪》：太昊时有龙负图出于河之瑞，因而名官，始
以龙纪，号曰龙师，命五官夏官为赤龙氏。

### 炎帝神农氏以夏官为鹑火

按《外纪》：“神农氏因火德王，故以火纪官为火帝”，夏官
为鹑火。

### 黄帝有熊氏以云纪官夏官为缙云而以大封为司马

按《史记五帝本纪》不载。按《外纪》：“帝初受命，适有云
瑞之应，仍以云名官，号为云师。”　应劭曰：“夏官为缙
云。”　又：“黄帝得六相，而天地治，神明至，大封辨乎西
方，故为司马。”

### 颛顼高阳氏以夏官为火正

按：《左传昭公二十九年》：“蔡墨曰：五行之官，火正曰祝
融，颛顼氏有子曰犁，为祝融。”

### 少昊金天氏设瞗鸠氏为司马

按《左传昭公十七年》：“秋，郯子来朝，公与之宴。昭子问
焉，曰：‘少皞氏鸟名官，何故也’？郯子曰：‘吾祖也，我知之。
昔者黄帝氏以云纪，故为云师而云名；炎帝氏以火
纪，故为火师而火名；共工氏以水纪，故为水师而水
名；太皞氏以龙纪，故为龙师而龙名。我高祖少皞挚
之立也，凤鸟适至，故纪于鸟，为鸟师而鸟名。凤鸟氏，
历正也；元鸟氏，司分者也；伯赵氏，司至者也；青鸟氏，
司启者也；丹鸟氏，司闭者也；祝鸠氏，司徒也；瞗鸠氏，
司马也；鸤鸠氏，司空也；爽鸠氏，司寇也；鹘鸠氏，司事
也；五鸠，鸠民者也’。”

〈注〉瞗鸠，王鸠也。鸷而有别，故“为司马，主法制。”